SKRIFTLIG FORESPØRGSEL E-2253/00

af Wolfgang Ilgenfritz (NI) til Kommissionen

(7. juli 2000)

Om:Åbning af cafeterier på østrigske motorvejsrastepladser

I Østrig kan Asfinag, som er et motorvejsselskab, i kraft af sin brugsret indkassere alle tænkelige indtægter fra driften af det storslåede vejnet. Til gengæld skal det drive hhv. vedligeholde dette storslåede vejnet.

Med udgangspunkt i denne brugsret er det berettiget til at udleje arealer ved motorvejen til rastestedsforpagtere og indgå kontrakter med disse.

Størstedelen af Asfinags kontrakter med forpagterne er blevet indarbejdet i Økonomiministeriets kontrakter med rastestederne og indgår dermed også i de tilsvarende aftaler.

I disse kontrakter fastsættes betingelserne for åbning og vedligeholdelse af motorvejsrastesteder.

På den baggrund fik f.eks. en østrigsk restauratør (Kärtnerische Bauernimbiss GmbH) afslag på sin ansøgning om tilladelse til at åbne et cafeteria på en motorvejsrasteplads (hvor der kun fandtes sanitære faciliteter) med den begrundelse, at dette var i modstrid med de kontrakter, der er indgået med Asfinag og rastestederne. Til åbning af et cafeteria skal der nemlig foreligge accept fra det nærmestliggende rastested, som i dette tilfælde har en såkaldt beskyttelseszone på 25 km stadfæstet i kontrakten. Denne accept blev i øvrigt ikke givet af nogen af de to relevante rastesteder.

Her er der helt klart tale om overtrædelse af EF-traktatens artikel 81, som forbyder prisaftaler mellem virksomheder, hvorved den frie konkurrence påvirkes, og EF-traktatens artikel 82, som forbyder misbrug af en monopolstilling.

1. Hvad agter Kommissionen (hurtigst muligt) at foretage sig for at standse denne begrænsning af den frie konkurrence?

2. Hvilke følger vil denne form for konkurrencebegrænsning få for alle berørte?

3. Hvorledes agter Kommissionen at holde diskriminerede restauratører skadesløse, der har været interesseret i at åbne rastesteder og er gået glip af indtægter på grund af mange års håndhævelse af sådanne konkurrencefjendtlige kontraktbestemmelser?

Svar afgivet på Kommissionens vegne af Mario Monti

(14. september 2000)

Det ærede medlem oplyser, at motorvejsselskabet Asfinag i Østrig har ret til at udleje ejendom ved motorvejen til rastestedsforpagtere. I henhold til kontrakterne mellem Asfinag og rastestederne kræver åbning af et cafeteria accept fra det nærmeste rastested, for hvilket der er fastsat en beskyttelseszone. En restauratørs ansøgning om åbning af et cafeteria på en motorvejsrasteplads blev afslået, fordi det nærmeste rastested ikke gav sin accept. Det ærede medlem er af den opfattelse, at disse forhold udgør en overtrædelse af EF-traktatens artikel 81 og 82 (tidligere artikel 85 og 86).

Kommissionen kan ikke på grundlag af de foreliggende oplysninger endeligt tage stilling til, om de europæiske konkurrenceregler er overtrådt. Oprettelsen af en beskyttelseszone synes at have en konkurrencebegrænsende virkning. Det bør imidlertid undersøges, om dette kan have indvirkning på samhandelen mellem medlemsstaterne. Det ville endvidere være nødvendigt at klargøre den rolle, økonomiministeriets kontrakter spiller som omtalt af det ærede medlem. Endvidere kunne oprettelsen af en beskyttelseszone give ret til fritagelse (EF-traktatens artikel 81) eller anses for ikke at udgøre misbrug (EF-traktatens artikel 82).

Kommissionen kan under ingen omstændigheder efterkomme krav om erstatning. Sådanne krav kan potentielt fremsættes ved nationale domstole eller andre nationale instanser i henhold til nationale procedureregler.